 **FAZEKAS BIOLÓGIAVERSENY **

A *Budapesti Fazekas Mihály Gyakorló Általános Iskola és Gimnázium* illetve a *Magyar Természettudományi Múzeum* közös szervezésében meghirdetésre kerülő **„Fazekas Biológiaverseny”**
az általános iskola 7–8. évfolyamát és a középiskola 9–10. évfolyamát célozza meg.

**I. A verseny célja:**

A versenyben részt vevő diákok készítsenek rövid, tartalmas pályázatot a múzeum kiállításaihoz és programjaihoz kapcsolódva, önálló kutatómunka keretében, a megadott témák egyikében.

**II. A verseny menete:**

**A kétfordulós versenyt két korcsoport számára hirdetjük meg.**

Az **első fordulóban** a versenyzőktől egy esszé összeállítását várjuk, a megadott két témából egyet kiválasztva, **maximum 5 gépelt oldal** + képes mellékletek terjedelemben. Ehhez a múzeum kiállításait információforrásként használhatják.

A legmagasabb pontszámokat elérő pályázókat egy **második fordulóra** hívjuk, melynek helyszíne a Magyar Természettudományi Múzeum. Itt a pályázók rövid, színes, maximum háromperces előadásban számolnak be pályamunkájukról, amelyet szintén egy szakértő zsűri értékel. Az előadásokat követően a versenyzőket, sorsolás alapján, négyfős csapatokra osztjuk. Ezután indul a kiállításokban zajló izgalmas csapatverseny. A csapatversenyt követi az eredményhirdetés. A csapatverseny eredménye nem számít bele az egyéni verseny eredményébe.

**III. A versenyre való jelentkezés, nevezés módja:**

Nevezni elektronikusan lehet, az alábbi e-mail címre küldött levéllel, mely tartalmazza:

* a versenyző nevét,
* iskoláját,
* osztályát,
* választott témáját,
* a felkészítő tanár nevét.

Az általános iskolás, és a gimnáziumi korosztály nevezését is egyaránt a szeipgreta@fazekas.hu
e-mail címre várjuk.

**Nevezési határidő: 2022. november 25. (péntek)**

A versenyre pályamunkát benyújtani szándékozó diákok a **nevezés után** ingyenesen nézhetik meg a Magyar Természettudományi Múzeum kiállításait a teljes felkészülési időszakban.

Egyes témákban a múzeum, szakértőinek bevonásával, konzultációs lehetőséget biztosít a versenyzőknek. Az időpontokról, a bejelentkezés módjáról és a kiállítások nyitva tartásáról iskolánk, és a Magyar Természettudományi Múzeum honlapján keresztül tájékoztatjuk a jelentkezőket.

***Az első forduló választható témái:***

1. **Az általános iskolás korosztály – 7–8. osztályos tanulók – számára**
2. **A Hátszegi-medence őshüllői – Törpék és óriások**

A Hátszegi dinoszauruszok több mint egy évszázada tartják lázban az őslénytani kutatásokban jártas szakembereket, mely idő alatt több tucat új fajt írtak le a területről. Dinoszauruszok, krokodilok és teknősök maradványainak ezreit ásták ki a késő kréta korú szárazföldi üledékekből, mely ásatások számos új, korábban nem ismert felfedezést tettek láthatóvá a dinoszauruszok kipusztulását megelőző rövid időszakból. Legyél te is paleontológus, és eredj ezeknek a lenyűgöző állatoknak a nyomába...

1. **Rejtélyes múmiák – Váci múmiák**

A Váci Múmia kollekcióba az 1994-ben Vácott a Fehérek templomában feltárt 265 egyén mumifikálódott maradványai tartoznak. A környezeti hatások révén természetes módón tartósodott testek kutatása feltárásuk óta folyamatos. Európa második legnagyobb ilyen jellegű gyűjteményéből, a sokrétű vizsgálatok eredményeként több különleges eset is a reflektorfénybe került. A múmiakutatás tehát nem csak tudományterületeken átívelő projekt, hanem egyben egy hatalmas kaland is.

1. **A gimnáziumi korosztály – 9–10. osztályos tanulók – számára**
2. **A lovak háziasítása Belső – Ázsiától Amerikáig**

A vadállatok háziasítása rengeteg előnyt jelentett és jelent számunkra. De valamennyi háziállatunk közül a ló befolyásolta a legnagyobb mértékben az emberiség történelmét, lehetővé téve nyelvek, technikai újdonságok rendkívül gyors terjedését, átalakítva a gazdaságot, és alapjaiban változtatva meg a hadviselést. A sztyeppei lovas nomád birodalmak kialakulása a példa rá, hogy néhány ezerévnyi emberi szelekcióval hogyan változtattuk meg a lovat - és hogyan változtatta meg a ló őseink életét.

1. **Költöző madarak – A vonuláskutatás módszerei**

Ma a Földünkön élő madárfajok számát 10.000-re becsülik, melyek kétharmada vonuló madár.

A madárvonulásnak sokféle típusa van, és ezek megismerésére az ornitológusok különféle módszereket alkalmaztak a talán legismertebb madárgyűrűzéstől, az ének analízisén át a tollak mikroelem vizsgálatán át a különféle rádiótelemetriás módszerekig. Ezek a módszerek a vonulás egyre hatékonyabb és pontosabb feltérképezését teszik lehetővé, segítségükkel a vonulás nagy mintázataitól az egyedi alkalmazkodásig rendkívül sok tudományos kérdés vizsgálható.

**A pályamunkák értékelési szempontjai:**

1. Külalak
2. Tartalmi rész:
* Témahűség
* Logikus felépítés
* Problémacentrikusság
* Egyediség
1. Forrás, irodalomjegyzék megfelelő feltüntetése

**Az előadások értékelési szempontjai:**

1. Külalak
2. Tartalmi rész
* Logikus felépítés
* Előadókészség
* Egyediség
1. Forrás, irodalomjegyzék megfelelő feltüntetése

***A verseny tervezett időbeosztása:***

**Előzetes regisztráció (nevezés): *2022. november 25*-**ig a megadott e-mail címre.

**I. forduló** pályamunkáinak leadási határideje ***2023. január 31. (kedd).*** Helyszíne a *Budapesti Fazekas Mihály Gyakorló Általános Iskola és Gimnázium portája*, vagy postai úton 1082 Budapest, Horváth Mihály tér 8. címre. A borítékra, kérjük írják rá: Fazekas biológiaverseny.

A pályamunkák értékelése, eredményhirdetése, ***2023. március 7. (kedd).*** Az eredmények rögtön felkerülnek a Budapesti Fazekas Mihály Gyakorló Általános Iskola és Gimnázium honlapjára (*www.fazekas.hu*).

**II. forduló, döntő** (prezentáció) ***2023. április 14. (péntek).*** Helyszíne a *Magyar Természettudományi Múzeum,* Semsey Andor Előadóterem.